1)

Efter artikel 123 indsættes følgende tekst: »AFSNIT 4a FORNYET PRØVELSE AF AFGØRELSER TRUFFET AF DE EUROPÆISKE FÆLLESSKABERS RET I FØRSTE INSTANS Artikel 123b Der oprettes en særlig afdeling, som, på de betingelser, der er fastsat i artikel 123d, skal have til opgave at træffe beslutning om, hvorvidt afgørelser truffet af Retten skal underkastes en fornyet prøvelse i henhold til statuttens artikel 62. Denne afdeling er sammensat af Domstolens præsident og fire af formændene for afdelinger med fem dommere i henhold til den rangfølge, der er fastsat i dette reglements artikel 6. Artikel 123c Så snart datoen for afsigelsen af en afgørelse, der skal træffes i medfør af EF-traktatens artikel 225, stk. 2 eller 3, eller Euratom-traktatens artikel 140 A, stk. 2 eller 3, er fastsat, underretter Rettens Justitskontor Domstolens Justitskontor herom. Rettens Justitskontor tilstiller Domstolens Justitskontor afgørelsen straks efter afsigelsen. Artikel 123d Førstegeneraladvokatens forslag om, at en afgørelse fra Retten skal underkastes fornyet prøvelse, fremsendes til Domstolens præsident, og samtidig underrettes justitssekretæren om fremsendelsen. Når Rettens afgørelse er truffet i medfør af EF-traktatens artikel 225, stk. 3, eller Euratom-traktatens artikel 140 A, stk. 3, underretter justitssekretæren straks Retten, den nationale ret, parterne i sagen for denne samt andre berørte, der er omfattet af statuttens artikel 62a, stk. 2, om forslaget om fornyet prøvelse. Straks efter modtagelsen af forslaget om fornyet prøvelse udpeger præsidenten den refererende dommer blandt den i artikel 123b omhandlede afdelings dommere. Denne afdeling beslutter på grundlag af den refererende dommers rapport, om Rettens afgørelse skal underkastes fornyet prøvelse. I beslutningen om at underkaste Rettens afgørelse fornyet prøvelse anføres de spørgsmål, som skal gøres til genstand for fornyet prøvelse. Når Rettens afgørelse er truffet i medfør af EF-traktatens artikel 225, stk. 2, eller Euratom-traktatens artikel 140 A, stk. 2, underretter justitssekretæren straks Retten, parterne i sagen for denne samt andre berørte, der er omfattet af statuttens artikel 62a, stk. 2, om Domstolens beslutning om at underkaste Rettens afgørelse fornyet prøvelse. Når Rettens afgørelse er truffet i medfør af EF-traktatens artikel 225, stk. 3, eller Euratom-traktatens artikel 140 A, stk. 3, underretter justitssekretæren straks Retten, den nationale ret, parterne i sagen for denne samt andre berørte, der er omfattet af statuttens artikel 62a, stk. 2, om Domstolens beslutning om, hvorvidt Rettens afgørelse skal underkastes fornyet prøvelse. En beslutning om at underkaste Rettens afgørelse fornyet prøvelse gøres til genstand for en meddelelse, der offentliggøres i Den Europæiske Unions Tidende. Artikel 123e Beslutningen om at underkaste en afgørelse truffet af Retten fornyet prøvelse forkyndes for parterne og andre berørte, der er omfattet af statuttens artikel 62a, stk. 2. Forkyndelsen for medlemsstaterne og de stater, som er parter i EØS-aftalen, bortset fra medlemsstaterne, samt EFTA-Tilsynsmyndigheden ledsages af en oversættelse af Domstolens beslutning i overensstemmelse med bestemmelserne i dette reglements artikel 104, stk. 1, første og andet afsnit. Domstolens beslutning meddeles desuden Retten og, når der er tale om en afgørelse truffet af denne i medfør af EF-traktatens artikel 225, stk. 3, eller Euratom-traktatens artikel 140 A, stk. 3, den berørte nationale ret. Inden for en frist på en måned fra den i foregående afsnit omhandlede forkyndelse kan parterne og andre berørte, for hvem Domstolens beslutning er blevet forkyndt, indgive skriftlige indlæg eller udtalelser vedrørende de spørgsmål, som er genstand for fornyet prøvelse. Straks efter beslutningen om at underkaste en afgørelse truffet af Retten fornyet prøvelse bestemmer førstegeneraladvokaten, hvilken generaladvokat den fornyede prøvelse skal henvises til. Efter at have udpeget den refererende dommer fastsætter præsidenten den dato, på hvilken denne skal fremlægge en foreløbig rapport på Domstolens almindelige møde. Den foreløbige rapport indeholder den refererende dommers forslag om iværksættelse af eventuelle forberedende foranstaltninger, om, hvilket dommerkollegium sagen skal henvises til, om, hvorvidt der er behov for at anordne mundtlig forhandling, samt om formen for generaladvokatens stillingtagen. Efter at have hørt generaladvokaten træffer Domstolen afgørelse om, hvorvidt den refererende dommers forslag skal følges. Når den afgørelse, som er genstand for fornyet prøvelse, er truffet af Retten i medfør af EF-traktatens artikel 225, stk. 2, eller Euratom-traktatens artikel 140 A, stk. 2, træffer Domstolen afgørelse om sagens omkostninger.«